Kegyelem nektek és békesség Istentől, a mi Atyánktól és az Úr Jézus Krisztustól! Ámen

Lk 12, 1-12
*Miközben megszámlálhatatlan sokaság gyűlt össze, úgyhogy majd letaposták egymást, beszélni kezdett, de először csak a tanítványaihoz: Óvakodjatok a farizeusok kovászától, vagyis a képmutatástól! Nincsen olyan rejtett dolog, amely le ne lepleződnék, és olyan titok, amely ki ne tudódnék. Ezért tehát, amit a sötétségben mondtatok, azt napvilágnál fogják hallani, és amit fülbe súgva mondtatok a belső szobában, azt a háztetőkről fogják hirdetni. Nektek, barátaimnak mondom: Ne féljetek azoktól, akik megölik a testet, de azután többé nem árthatnak. Megmondom nektek, kitől féljetek: attól féljetek, akinek azonfelül, hogy megöl, arra is van hatalma, hogy a gyehennára vessen. Bizony mondom nektek: tőle féljetek! Ugye, öt verebet adnak két fillérért, de Isten egyről sem feledkezik meg közülük. Nektek pedig még a hajatok szála is mind számon van tartva. Ne féljetek, ti sok verébnél értékesebbek vagytok! Mondom nektek: ha valaki vallást tesz rólam az emberek előtt, az Emberfia is vallást tesz arról az Isten angyalai előtt. Aki pedig megtagad engem az emberek előtt, azt én is megtagadom az Isten angyalai előtt. Ha valaki az Emberfia ellen szól valamit, annak megbocsáttatik, de aki a Szentlelket káromolja, annak nem bocsáttatik meg. Amikor a zsinagógákba, a hatóság és a felsőbbség elé hurcolnak titeket, ne aggódjatok amiatt, hogyan, vagy mivel védekezzetek, vagy mit mondjatok, mert a Szentlélek abban az órában megtanít majd titeket arra, amit mondanotok kell.*

Reformációt ünneplő Gyülekezet!

Mikor kezdődik a reformáció?
1517. október 31-én a 95 tétel kiszögezésével? Vagy 1516. október 31-én, épp egy évvel korábban, mikor Luther Márton először prédikált nyíltan a búcsúcédulák ellen? Esetleg a wormsi Birodalmi Gyűlésen? Netán az első lefordított Biblia kinyomtatásával? Vagy már az előreformátorokkal, akik többnyire az életüket adták a változásért, de végül csak csekély mértékben történt változás?
Ha történelmi dátumot keresünk, válogathatunk, de ahelyett, hogy történelmi eseményként értelmezzük a reformációt, éljük inkább meg és mondjuk ki: ma is reformációnak kell kezdődnie! Vegyük ma észre, hogy rászorulunk a folyamatos hitbeli önvizsgálatra és megújulásra!
Van ma akaratunk, vágyakozásunk erre, lenne ma kereslet a reformációra? Tűzvészként terjedne, ahogyan Luther idejében?

Alapigénkben nagy az érdeklődés Jézus körül, de miért?
Mert éleződik az ellentét Jézus és a farizeusok között? Mert érdemi vitát akarnak hallani olyan kérdésekről, amikben egészen addig a vezetőik tetten érhetően képmutató szavai és tettei voltak az irányadók? Már ennyire vágynak, éheznek a változásra?
Valószínűleg itt is könnyedén be lehetne mutatni a szörnyű ellentétet, amely sok gúnyos illusztráció alapja, amelyben a nagy tömegnek felteszik a kérdés: Ki akar változást? és egyből mindenkinek a keze lendül és jön a kiálltás: Mindenki!. Majd jön a következő kérdés: Ki akar változni? De erre már csak egy életunt hang felel vissza a morajló tömegből: Senki.
Nekik is egyszerűbb az ember által megfogalmazott 613 törvény szerint élni és azokkal méricskélni a saját kiválóságukat, mint Isten 2 szeretetparancsához hűen és bűnbánóan ragaszkodni.
Luther így beszélt a törvényről és a hagyományokról, ami mögé ők is, és valójában mi is szeretünk elbújni, hogy lerázzuk a felelősséget magunkról: *„A törvény valóságos labirintus, az pedig olyan épület volt, amelynek sokféle különös járata-kapuja mind egymásba volt kanyarítva-gabalyítva, hogy aki belement, az eltévedt, és kifelé soha többé nem talált. A törvény igazsága pedig valóságos Minotaurus, amely pedig olyan állat volt, hogy félig ember félig ökör; vagyis merő koholmány, amely nem az üdvösségre vezet, hanem a pokolba vonszol és cibál.”*
A nép is bőven megelégedett azzal, ami alapján méricskélhették önmagukat és a másikat. Ami alapján el lehetett mondani, hogy „bezzeg én jobb vagyok”. És mi, mi mire vágyakozunk? Krisztusra, vagy önigazolásra?

De, ha nem a változás igazi vágya, ami bennük van, akkor miért jönnek Krisztushoz?
Lehetséges, hogy ők is csak a szenzációt keresik? Számukra is csak az az érdekes, hogy valaki felforgatja a megszokott rendet? A mindig érdekes és nagy port kavaró lázadás? Vérszagra gyűl az éji vad?
Nekik még nem volt rádió, TV, Facebook, internet, bulvárlapok, de a pletykára, a képmutató ítélkezésre, a katasztrófa-turizmusra ők is ugyanúgy vevők voltak, mint ahogyan mi ma azok vagyunk.
Jézus nem véletlenül beszél a képmutatásról úgy, mint a kovászról. A hamisság, a hazugság, a szenvedés és a szeretetlenség tétlen szemlélése, a tartalom nélküli fogadkozások ott gyűrüznek, növekszenek a mi életünkben is, a közösségeinkben, mint ahogyan a kovász teszi.
Megmérgezik az egységre törekvéseket, mert a jó, hűségesen igyekvő és az Isten igazságát kereső életet hamar elferdítik és élhetetlenné, fogyaszthatatlanná teszik. Nem lesz már vonzó senki számára, mint ahogyan a megízetlenedett só sem az.
Mikor azon kesergünk, hogy bár többen megtérnének, bár többen lennének aktív gyülekezeti tagokká, hívőkké, akkor az egyik legelhibázottabb lépésünk az lehet, ha csak a programoktól, a showműsortól várjuk, hogy változást hozzanak. Nekünk kellene olyan közösséggé formálódnunk, reformálódnunk, ahol nincs helye a képmutatásnak, hanem csak a békességre törekvésnek, a szeretettel való szólásnak, azaz a Krisztushoz hű életnek.

Egyszerű dolog ez valójában: ha folyton messzire nézek, a másik embert vizslatom, a másik kertjének zöldjét kritizálom, akkor nem láthatom meg, hogy valójában nálam már régen kirohadt a fű, hogy mi is van a lábam előtt és biztos, hogy orra fogok bukni előbb-utóbb.
A hamis világi papság és a pápaság is évszázadokig forgatták így ki a bibliai igéket és a keresztény életét. Kényelmesen, ahogyan nekik tetszett. Elhallgattattak minden más hangot, de a reformációban végül eljött az a pont, amikor orra buktak. Amikor nem volt több lehetőség, hogy rejtegessék a hazugságokat és összedölt a hamisságokra épített épület, az ember tákolta egyház.
Ha mi sem tudunk megújulni a hitben, nem tudunk Krisztushoz hűek maradni, akkor ugyanígy ránk fog omlani az a ház, az egyház, a gyülekezet, a saját életünk.

Vigyázzunk Testvérek, hogy amíg azon kesergünk, hogy egyre fogyunk, hogy miért nem járnak többen, hogy szépen lassan talán eltemetjük majd a gyülekezetet emberi számítások szerint, eközben egyszer csak ne arra eszméljünk, hogy az Isten igéjét már régen eltemettük kint a temetőben.

Lehet, hogy sok mindent eltemetnénk az életünkből, a tetteinkből és talán pont ezért vonzó annyira a képmutatás. Szeretnénk, ha valami többet, valami jobbat és szebbet látnának belőlünk az emberek, mint amilyenek vagyunk. Félünk, hogy ki ne tudódjon az igazság! „*Nincsen olyan rejtett dolog, amely le ne lepleződnék, és olyan titok, amely ki ne tudódnék. Ezért tehát amit a sötétségben mondtatok, azt napvilágnál fogják hallani, és amit fülbe súgva mondtatok a belső szobában, azt a háztetőkről fogják hirdetni.”*
Hiába a félelem, hiába a tagadás, hiába a hamis képek építgetése az életünkben, mert az Isten akkor is jól lát minket és az Ő igazsága, illetve a Szentlélek által nem fogja hagyni, hogy hazugságban éljünk.
De ettől nem félnünk kellene, mint valami fenyegetéstől, hanem örömmel kellene fogadnunk, mert ez egy értünk tett ígéret.
Mert bizony a megjátszott mosolyok, az üres tettek, a hazugságok hálójából nagyon nehéz szabadulnunk. A személyes reformációnk nem egy könnyű folyamat és nekünk bizony nincsenek évszádaink, hogy felismerjük a szükségességét és lépjünk.
Az Úr akaratából azonban mi nem vagyunk csapdában. Jézus Krisztus által mi szabadok vagyunk, csak az a kérdés, hogy el tudjuk-e fogadni ezt a szabadságot, a kegyelmet.
A mi mennyei Atyánk ugyanis nem azt kéri, hogy a saját tökéletes, hibátlan életedre mutass rá. Nem azt várja, hogy te legyél erős, rendíthetetlen, az igazság birtokosa. Ő az erős vár. Tőled azt kéri, hogy Jézus Krisztusra mutass az életeddel, az ő kegyelmét és az ebből fakadó örömödet mutasd meg a világban. Ne a saját gyengeségeidtől rettegve akard másnak mutatni magad! Lehetsz a világ előtt is esendő és bűnös ember!

Jézus a tanítványokat is bíztatja, megerősíti őket, amikor a hit buzgó halászt, a kételkedő kérdezősködőt, a rangban helyezkedő testvérpárt, az árulót mind-mind a barátjának nevezi. Nem kedvességből, vagy hamis mosollyal, hanem mert érezniük kell, hogy így is hozzá tartoznak. Hogy helyük van az Isten kegyelmében.
Mikor Luther a kísértésekkel és a félelmeivel küzd, ő is Krisztusra tekintve, egy keresztet szorongatva kiáltja, hogy „Én Krisztusé vagyok, a tiéd vagyok Istenem, ments hát meg!”.
Nekünk is így kell ragaszkodnunk Krisztushoz, ha nem is egy valódi feszületet szorongatva, de a keresztségünkbe pont ilyen erősen, hittel belekapaszkodva az Istenhez kell kiáltanunk Krisztusért: „A Tiéd vagyok, ments hát meg!”. Ments meg a hazugságoktól, a hamis igeolvasástól, minden képmutatástól! És a te mennyei Atyád ott lesz veled minden fájdalomban és kísértésben.
„*Ugye, öt verebet adnak két fillérért, de Isten egyről sem feledkezik meg közülük. Nektek pedig még a hajatok szála is mind számon van tartva. Ne féljetek, ti sok verébnél értékesebbek vagytok!”*

Mennyiszer tartjuk magunkat jobbnak, értékesebbnek, mint a másik embert, de egy verébnél nem tartod magad értékesebbnek?
Ne félj attól, hogy mit szól, mit gondol, mit tesz a másik ember! Te lehetsz gyenge, vállalhatod, hogy bűnökkel és tévedésekkel van tele az életed, de mégsem vagy erőtlen, mégsem vagy tehetetlen, mégsem vagy elveszett. Te megtalált és megerősített vagy a Szentlélek által. Ahogyan Pál apostol írja a Filippi levélben: *„Mindenre van erőm Krisztusban, aki megerősít engem.*”.
Mindenre lehet erőd. Hitvallást tenni a cinikus hangok között. Alázatosnak maradni a rosszindulatú, tudatlan akaratossággal szemben is. Szeretettel szólni az erőszakos elbizakodottsággal szemben is. Fájdalmakat vállalni az embertársért. Lehet erőd ma is megélni a reformációt!
Minderre lehet erőd, csak Krisztushoz, az Isten igéjéhez kell ragaszkodnod úgy, ahogyan Luther is megfogalmazta a wormsi Birodalomi Gyűlésen császár, hercegek, egyházi tisztségviselők és minden vádlója előtt: „Lelkiismeretem Isten igéjének foglya, semmit vissza nem vonhatok, és nem is akarok. Itt állok, másként nem tehetek!”.
Az igehirdetés elején azt kérdeztem, hogy mi lehet a valódi ok arra, hogy Jézus körül összegyűlik a nagy sokaság. Azt gondolom, hogy éppen ez: Ott áll közöttük Jézus, az Isten testet öltött igéje, ők pedig érzik valahol a megszólítottságukat.
Nekünk ma éppen így, ahogyan Jézus ígéri alapigénkben is: „*ne aggódjatok amiatt, hogyan, vagy mivel védekezzetek, vagy mit mondjatok, mert a Szentlélek abban az órában megtanít majd titeket arra, amit mondanotok kell”,* a Szentlélekre hagyatkozva kell megállnunk a hitben és hagynunk, hogy az ige láncoljon és kötözzön meg bennünket is, minden szavunkat és minden tettünket. Krisztussal megállhatunk a világ minden kísértésével és csábításával szemben. Mi nem egyedül kell, hogy változzunk, hogy reformálódjunk, mert mi ugyan gyengék vagyunk, de erős vár a mi Istenünk! És Ő megőrizni, megóvni akar mindannyiunkat, az egyházat, az Ő népét. Istennek népe, legyen őszinte hitvallásod, hogy erős vár a mi Istenünk! Ámen